Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 246/06)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Cadillac«

PDO-FR-A0686-AM03

Meddelelsesdato: 1.4.2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Officiel geografisk kode

Kommunerne i det geografiske område og området i umiddelbar nærhed er blevet ajourført med den officielle geografiske kode.

Det geografiske områdes perimeter forbliver helt den samme.

Denne ændring berører punkt 6 og 9 i enhedsdokumentet.

2. Emballering

I produktspecifikationens punkt IX, stk. 3, litra a), tilføjes muligheden for at emballere vinene under vakuum i hermetisk lukkede beholdere på højst 5 liter.

Formålet med denne ændring er at øge udvalget af beholdere for bedre at kunne imødekomme efterspørgslen, navnlig fra restaurationsbranchen.

Denne ændring berører punkt 9 i enhedsdokumentet.

3. Cirkulation mellem godkendte oplagshavere

Kapitel 1, punkt IX, stk. 5, litra b), om datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

4. Henvisning til kontrolorganet

Affattelsen af henvisningen til kontrolinstansen er blevet ændret for at harmonisere den med andre produktspecifikationer. Denne ændring er alene redaktionel.

Enhedsdokumentet berøres ikke af denne ændring.

ENHEDSDOKUMENT

1. Betegnelse(r)

Cadillac

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

KORTFATTET TEKSTBESKRIVELSE

Betegnelsen »Cadillac« er forbeholdt stille hvidvine.

Disse vine har følgende egenskaber:

— et naturligt alkoholindhold på højst 15 % vol.

— et indhold af gæringsdygtigt sukker på mindst 51 g/l.

Disse stille hvidvine med restsukker fremstilles på druesorterne sémillon B, der udgør langt størstedelen, sauvignon B, sauvignon gris G og muscadelle B.

Deres farve går langsomt fra gylden til mere ravfarvet med alderen. Disse vine har hyppigt aromaer af hvide frugter og blomster, når de er unge, og udvikler sig ofte i retning af aromaer af syltet frugt og citrusfrugter, når de ældes, til tider med ristede noter, når de lagres på fad. Disse afbalancerede vine forener sødme med elegance og bevarer aromaerne meget længe. Det er fremragende gemmevine.

Det minimale totale syreindhold og det maksimale totale svovldioxidindhold svarer til det, der er fastsat i EU-lovgivningen.

Generelle analytiske kendetegn Maksimalt totalt alkoholindhold (i % vol.) 19 Minimalt virkeligt alkoholindhold (i % vol.) 12 Minimalt totalt syreindhold i meq/l Maksimalt indhold af flygtige syrer (i meq/l) 25 Maksimalt totalt svovldioxidindhold (i mg/l)

5. Vinfremstillingsmetoder

5.1. Væsentlige ønologiske fremgangsmåder

1. Væsentlig ønologisk fremgangsmåde

Berigelse med tørsukring eller rektificeret koncentreret most må ikke medføre, at det totale alkoholindhold efter berigelsen overstiger 15 % vol. Berigelse ved hjælp af delvis koncentrering af den most, der er bestemt til vinfremstillingen, er tilladt op til en koncentration på 10 % af den således berigede mængde. Dette kan gøre det muligt at forøge det totale alkoholindhold til 19 % vol.

2. Beplantningstæthed og beskæring

Dyrkningspraksis

Vinstokkene står med en tæthed på mindst 4 500 vinstokke pr. hektar. Disse vinstokke plantes med en afstand mellem rækkerne på højst 2,50 m og en afstand mellem stokkene i samme række på højst 0,80 m.

Beskæringen foretages senest på det udviklingsstadium, hvor bladene er udfoldede (Lorenz-stadium 9). Vinstokkene beskæres med følgende teknikker: enkelt eller dobbelt eller kombineret eller kort Guyotbeskæring, Royatbeskæring, vifteformet eller med lange grene med højst 12 skud pr. vinstok.

3. Høst

Dyrkningspraksis

Vinene fremstilles af druer, der høstes, når de er overmodne (anfægtet af ædel råddenskab og/eller let tørrede på roden). Vinene fremstilles af druer høstet manuelt ved udvælgelse ad flere omgange.

5.2. Maksimale udbytter

1. 40 hektoliter pr. hektar.

6. Afgrænset geografisk område

Druehøsten, vinfremstillingen og forarbejdningen, lagringen og emballeringen af vinene finder sted i følgende kommuner i departementet Gironde i henhold til den officielle geografiske kode af 1. januar 2021: Baurech, Béguey, Cadillac, Capian, Cardan, Donzac, Gabarnac, Haux, Langoiran, Laroque, Lestiac-sur-Garonne, Monprimblanc, Omet, Paillet, Rions, Saint-Germain-de-Grave, Saint-Maixant, Semens, Tabanac, Le Tourne, Verdelais og Villenave-de-Rions.

7. Druesorter

Muscadelle B

Semillon B

8. Tilknytning til det geografiske område

Det geografiske område for den kontrollerede oprindelsesbetegnelse »Cadillac« er kendetegnet ved et markeret og sommetider stejlt terræn (de højeste punkter står 120 m over havet). De mange små bifloder til Garonne, der har slidt deres flodleje i kalksoklen, afvander området perfekt. Det geografiske område »Cadillac« har et tempereret klima, der påvirkes af Garonnedalen og Atlanterhavets modererende virkning for forårsfrosten, og strækker sig fra nord til syd over ca. 30 km med fæstningen Cadillac, der har lagt navn til betegnelsen, midt i området og ca. 40 km fra Bordeaux. Det omfatter 22 kommuner i departementet Gironde langs Garonne og rummer både sletter og bakker, skråninger og plateauer. Dette område indgår i den sydlige del af betegnelsen »Premières Croix de Bordeaux« på Garonnes højre bred oven for og sydøst for byområdet Bordeaux, men dækker ikke enklaverne Sainte-Croix-du-Mont og Loupiac.

Det geografiske område har et særligt mesoklima om efteråret, hvor fugtig morgendis, der stiger op fra Garonnes slyngninger, meget varme og solrige perioder afløser hinanden på disse veleksponerede skråninger. Fugtigheden på de veleksponerede skråninger fremmer udviklingen på druernes skind af »ædel råddenskab« (Botrytis cinerea), en mikroskopisk svamp, der under særlige økologiske omstændigheder giver store likøragtige vine.

Med undtagelse af parceller, der ligger på nyere aflejringer, udelukkes ingen særlig type jordbund på forhånd fra produktionsområdet. Dog er parceller i dalbunden udelukket, hvis de ligger langs eller nær vandløb og ikke skråner eller har en konkav profil, der letter afvanding. Ligeledes regnes parceller, der naturligt er dårligt drænede og har hydromorf jord, ikke med til det afgrænsede område for betegnelsen. Tætbebyggede byområder uden beplantning er udelukket.

Landskabet har skovbevoksninger af forskellig art. Dalbundsskov, der består i en række træer langs et vandløb, uden historisk anvendelse til vindyrkning, medregnes heller ikke til produktionsområdet. De gamle løvtræer er en integreret del af landskabet »Cadillac« og er derfor også udelukket.

Denne afgrænsning kræver optimal behandling af planten og beherskelse af dens livskraft og produktionspotentiale. »Cadillac«-vinene fremstilles da også af overmodne druer. Derfor er der fastsat en grænse for antallet af druer pr. vinstok. Beplantningstætheden er temmelig høj, og den maksimale belastning på parcellen begrænses før overmodning. De modne druer, der er dækket af Botrytissvampen, tørrer langsomt ind, hvorved sukker og aromaer koncentreres. Drueplukkerne går fra plante til plante og udvælger og høster de »ristede« (rôtis) druer manuelt. Dette er den første udvælgelse. Derpå følger to eller tre høstgange alt efter de klimatiske forhold, der fremmer udviklingen af svampen og koncentrationen af druernes indhold. De pressede druer gærer derefter meget langsomt, idet koncentrationen medfører, at gæringen af de stadig meget sukkerholdige vine naturligt går i stå, når alkoholindholdet dræber gæren.

Disse stille hvidvine med restsukker fremstilles på druesorterne sémillon B, der udgør langt størstedelen, sauvignon B, sauvignon gris G og muscadelle B.

Deres farve går langsomt fra gylden til mere ravfarvet med alderen. Disse vine har hyppigt aromaer af hvide frugter og blomster, når de er unge, og udvikler sig ofte i retning af aromaer af syltet frugt og citrusfrugter, når de ældes, til tider med ristede noter, når de lagres på fad. Disse afbalancerede vine forener sødme med elegance og bevarer aromaerne meget længe. Det er fremragende gemmevine.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Vinene lagres som minimum indtil den 15. marts i året efter høståret.

For at vinenes væsentligste egenskaber og autenticitet kan bevares, emballeres de enten i glasflasker eller under vakuum i hermetisk lukkede beholder på højst 5 liter. Emballeringen foregår samme sted som vinfremstillingen og lagringen.

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Området i umiddelbar nærhed, som er defineret i undtagelsen vedrørende vinfremstillingen og forarbejdningen, lagringen og emballeringen, omfatter følgende kommuner i departementet Gironde i henhold til den officielle geografiske kode af 1. januar 2021: Arbanats, Artigues-près-Bordeaux, Ayguemorte-les-Graves, Baigneaux, Baron, Barsac, Beautiran, Bellebat, Bellefond, Beychac-et-Caillau, Blésignac, Bommes, Bonnetan, Bouliac, Branne, La Brède, Budos, Cabara, Cadarsac, Cadaujac, Camarsac, Cambes, Camiac-et-Saint-Denis, Camblanes-et-Meynac, Camiran, Carignan-de-Bordeaux, Casseuil, Castelviel, Castres-Gironde, Caudrot, Cénac, Cérons, Cessac, Coirac, Courpiac, Créon, Croignon, Cursan, Daignac, Dardenac, Daubèze, Escoussans, Espiet, Les Esseintes, Faleyras, Fargues, Fargues-Saint-Hilaire, Frontenac, Génissac, Gironde-sur-Dropt, Gornac, Grézillac, Guillac, Illats, Isle-Saint-Georges, Izon, Jugazan, Ladaux, Landiras, Langon, Léogeats, Léognan, Lignan-de-Bordeaux, Loupes, Loupiac Lugaignac, Lugasson, Madirac, Martillac, Martres, Mazères, Montignac, Morizès, Moulon, Mourens, Naujan-et-Postiac, Nérigean, Le Pian-sur-Garonne, Podensac, Pompignac, Porte-de-Benauge, Portets, Le Pout, Preignac, Pujols-sur-Ciron, Quinsac, Rauzan, Roaillan, Romagne, Sadirac, Saint-André-du-Bois, Saint-Aubin-de-Branne, Saint-Brice, Saint-Caprais-de-Bordeaux, Saint-Exupéry, Saint-Félix-de-Foncaude, Saint-Genès-de-Lombaud, Saint-Genis-du-Bois, Saint-Germain-du-Puch, Saint-Hilaire-du-Bois, Saint Laurent du Bois, Saint-Laurent-du-Plan, Saint-Léon, Saint-Loubert, Saint-Loubès, Saint-Macaire, Saint-Martial, Saint-Martin-de-Sescas, Saint-Médard-d’Eyrans, Saint-Michel-de-Rieufret, Saint-Morillon, Saint-Pierre-d’Aurillac, Saint-Pierre-de-Bat, Saint-Pierre-de-Mons, Saint-Quentin-de-Baron, Saint-Selve, Saint-Sulpice-de-Pommiers, Saint-Sulpice-et-Cameyrac, Saint-Vincent-de-Paul, Sainte-Croix-du-Mont, Sainte-Foy-la-Longue, Sallebœuf, Sauternes, La Sauve, Soulignac, Targon, Tizac-de-Curton, Toulenne, Tresses og Virelade.

Kommune, der er delvist omfattet:

Castets et Castillon med hensyn til det område, der svarer til den tidligere kommune Castets-en-Dorthe efter sammenlægningen heraf med kommunen Castillon-de-Castets pr. 1. januar 2017.

Mærkning: fakultative udtryk

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

De skrifttegn, der på etiketterne benyttes til angivelse af alle de fakultative udtryk, hvis anvendelse i henhold til EU-reglerne kan reguleres af medlemsstaterne, må hverken i højden eller bredden være større end det dobbelte af størrelsen af de skrifttegn, der udgør navnet på den kontrollerede oprindelsesbetegnelse.

Mærkning: større geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive navnet på den større geografiske enhed »Vin de Bordeaux« eller »Grand Vin de Bordeaux«.

De skrifttegn, der anvendes til angivelsen af den større geografiske enhed, må hverken i højden eller bredden være større end to tredjedele af størrelsen af de skrifttegn, der udgør navnet på den kontrollerede oprindelsesbetegnelse.

Link til produktspecifikationen

http://info.agriculture.gouv.fr/gedei/site/bo-agri/document_administratif-dea6e836-191b-42a7-b58d-c62e78a39b38

(1) EUT L 9 af 11.1.2019, s. 2.